ཅད་དུ་ཅི་ཡང་མེད་པའི་སྐྱེ་མཆེད་ལས་ཡང་དག་པར་འདས་ཏེ།འདུ་ཤེས་མེད་འདུ་ཤེས་མེད་མིན་སྐྱེ་མཆེད་བསྒྲུབས་ཏེ་གནས་པ་འདི་ནི་སྙོམས་པར་འཇུག་པ་བརྒྱད་པའོ།།དེ་རྣམ་པ་ཐམས་ཅད་དུ་འདུ་ཤེས་མེད་འདུ་ཤེས་མེད་མིན་སྐྱེ་མཆེད་ལས་ཡང་དག་པར་འདས་ཏེ།འདུ་ཤེས་དང་ཚོར་བ་འགོག་པ་བསྒྲུབས་ཏེ་གནས་པ་འདི་ནི་སྙོམས་པར་འཇུག་པ་དགུ་པ་སྟེ།དེ་དག་ནི་མཐར་གྱིས་གནས་པའི་སྙོམས་པར་འཇུག་པ་དགུ་ཞེས་བྱའོ།།དེ་ལ་འདུ་ཤེས་དགུ་གང་ཞེ་ན།འདི་ལྟ་སྟེ།རྣམ་པར་བམ་པའི་འདུ་ཤེས་དང་།རྣམ་པར་འབུས་གཞིགས་པའི་འདུ་ཤེས་དང་།རྣམ་པར་དམར་བའི་འདུ་ཤེས་དང་།རྣམ་པར་རྣགས་པའི་འདུ་ཤེས་དང་།རྣམ་པར་སྔོས་པའི་འདུ་ཤེས་དང་།རྣམ་པར་ཟོས་པའི་འདུ་ཤེས་དང་།རྣམ་པར་འཐོར་བའི་འདུ་ཤེས་དང་།རུས་གོང་གི་འདུ་ཤེས་དང་།རྣམ་པར་ཚིག་པའི་འདུ་ཤེས་ཏེ།དེ་དག་ནི་འདུ་ཤེས་དགུ་ཞེས་བྱའོ།།དེ་ལ་རྗེས་སུ་དྲན་པ་བཅུ་གང་ཞེ་ན།འདི་ལྟ་སྟེ།སངས་རྒྱས་རྗེས་སུ་དྲན་པ་དང་།ཆོས་རྗེས་སུ་དྲན་པ་དང་།དགེ་འདུན་རྗེས་སུ་དྲན་པ་དང་།ཚུལ་ཁྲིམས་རྗེས་སུ་དྲན་པ་དང་།གཏོང་བ་རྗེས་སུ་དྲན་པ་དང་།ལྷ་རྗེས་སུ་དྲན་པ་དང་།ཉེ་བར་ཞི་བ་རྗེས་སུ་དྲན་པ་དང་།དབུགས་འབྱུང་བ་དང་རྔུབ་པ་རྗེས་སུ་དྲན་པ་དང་།ལུས་སུ་གཏོགས་པ་རྗེས་སུ་དྲན་པ་དང་།འཆི་བ་རྗེས་སུ་དྲན་པ་སྟེ།དེ་དག་ནི་རྗེས་སུ་དྲན་པ་བཅུ་ཞེས་བྱའོ།།དེ་ལ་འདུ་ཤེས་ཀྱི་རྣམ་པ་དྲུག་གང་ཞེ་ན།འདི་ལྟ་སྟེ།མི་རྟག་པའི་འདུ་ཤེས་དང་།སྡུག་བསྔལ་བའི་འདུ་ཤེས་དང་།བདག་མེད་པའི་འདུ་ཤེས་དང་།མི་སྡུག་པའི་འདུ་ཤེས་དང་།འཆི་བའི་འདུ་ཤེས་དང་།འཇིག་རྟེན་ཐམས་ཅད་ལ་མངོན་པར་མི་དགའ་བའི་འདུ་ཤེས་ཏེ།དེ་དག་ནི་འདུ་ཤེས་ཀྱི་རྣམ་པ་དྲུག་ཅེས་བྱའོ།།དེ་ལ་ཆོས་ཤེས་པ་གང་ཞེ་ན།ཕུང་པོ་ལྔ་པོ་རྣམས་ཡོངས་སུ་སྦྱང་བ་བྱ་བ་ལ་ཡོངས་སུ་གཅོད་པའི་ཤེས་པ་གང་ཡིན་པ་སྟེ།དེ་ནི་ཆོས་ཤེས་པ་ཞེས་བྱའོ།།དེ་ལ་རྗེས་སུ་རྟོགས་པའི་ཤེས་པ་གང་ཞེ་ན།མིག་མི་རྟག་གོ་ཞེས་ཤེས་པ་གང་ཡིན་པ་དང་།དེ་བཞིན་དུ་རྣ་བ་དང་།སྣ་དང་།ལྕེ་དང་།ལུས་དང་།ཡིད་དང་།གཟུགས་དང་།སྒྲ་དང་།དྲི་དང་།རོ་དང་།རེག་བྱ་དང་།ཆོས་